9. PRACOVNÝ LIST **-** JEŽIŠ, CHLIEB ŽIVOTA

Diecézny katechetický úrad Bratislavskej arcidiecézy

**Každodenný život s Božím slovom**

**Podnety k príprave na „Biblia pre všetkých 2020****“**

Jn 6, 22-65

Na druhý deň si zástup, čo zostal na druhom brehu mora, všimol, že tam bola iba jedna loďka a že Ježiš nenastúpil na loď so svojimi učeníkmi, ale že sa učeníci odplavili sami. A z Tiberiady prišli iné lode k miestu, kde jedli chlieb, keď Pán vzdával vďaky. No zástup zbadal, že tam nie je ani Ježiš ani jeho učeníci. Preto aj oni nastúpili na loďky, prišli do Kafarnauma a hľadali Ježiša. Keď ho na druhom brehu mora našli, povedali mu: „Rabbi, kedy si sem prišiel?“

Ježiš im odpovedal: „Veru, veru, hovorím vám: Nehľadáte ma preto, že ste videli znamenia, ale preto, že ste jedli z chlebov a nasýtili ste sa. Nezháňajte sa za pominuteľným pokrmom, ale za pokrmom, ktorý ostáva pre večný život, a ten vám dá Syn človeka. Lebo jeho označil Otec, Boh, svojou pečaťou.“ Povedali mu: „Čo máme robiť, aby sme konali Božie skutky?“ Ježiš im odpovedal: „Boží skutok je veriť v toho, ktorého on poslal.“

Povedali mu: „Aké znamenie urobíš, aby sme videli a uverili ti? Čo urobíš? Naši otcovia na púšti jedli mannu, ako je napísané: *„Dal im jesť chlieb z neba.“* Ježiš im odvetil: „Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Lebo Boží chlieb je ten, ktorý zostúpi z neba a dáva svetu život.“ Povedali mu: „Pane, vždy nám dávaj taký chlieb.“ Ježiš im povedal: „Ja som chlieb života. Kto prichádza ku mne, nikdy nebude hladovať, a kto verí vo mňa, nikdy nebude žízniť. Ale už som vám povedal: Aj ste ma videli, a neveríte. Všetko, čo mi dáva Otec, príde ku mne. A toho, kto prichádza ku mne, neodoženiem, lebo som nezostúpil z neba, aby som plnil svoju vôľu, ale vôľu toho ktorý ma poslal. A vôľa toho, ktorý ma poslal, je, aby som nestratil nič z toho, čo mi dal, ale aby som všetko vzkriesil v posledný deň. Lebo vôľa môjho Otca je, aby každý, kto vidí Syna a verí v neho, mal večný život; a ja ho vzkriesim v posledný deň.“

Židia na neho šomrali, lebo povedal: „Ja som chlieb, ktorý zostúpil z neba,“ a hovorili: „Vari to nie je Ježiš, Jozefov syn, ktorého otca a matku poznáme? Ako teda hovorí: „Zostúpil som z neba?!“

Ježiš im odpovedal: „Nešomrite medzi sebou! Nik nemôže prísť ku mne, ak ho nepritiahne Otec, ktorý ma poslal. A ja ho vzkriesim v posledný deň. U Prorokov je napísané: „*Všetkých bude učiť sám Boh.“* A každý, kto počul Otca a dal sa poučiť, prichádza ku mne. Nie že by bol niekto videl Otca; iba ten, ktorý je od Boha, videl Otca. Veru, veru, hovorím vám: Kto verí, má večný život.

Ja som chlieb života. Vaši otcovia jedli na púšti mannu a pomreli. Toto je ten chlieb, ktorý zostupuje z neba, aby nezomrel nik, kto bude z neho jesť. Ja som živý chlieb, ktorý zostúpil z neba. Kto bude jesť z tohoto chleba, bude žiť naveky. A chlieb, ktorý ja dám, je moje telo za život sveta.“

Židia sa hádali medzi sebou a hovorili: „Ako nám tento môže dať jesť svoje telo?!“ Ježiš im povedal: „Veru, veru, hovorím vám: Ak nebudete jesť telo Syna človeka a piť jeho krv, nebudete mať v sebe život. Kto je moje telo a pije moju krv, má večný život a ja ho vzkriesim v posledný deň. Lebo moje telo je pravý pokrm a moja krv je pravý nápoj. Kto je moje telo a pije moju krv, ostáva vo mne a ja v ňom. Ako mňa poslal živý Otec a ja žijem z Otca, aj ten, čo mňa je, bude žiť zo mňa. Toto je ten chlieb, ktorý zostúpil z neba, a nie aký jedli otcovia a pomreli. Kto je tento chlieb, bude žiť naveky.“

Toto povedal v synagóge, keď učil v Kafarnaume. Keď to počuli jeho učeníci, mnohí z nich povedali: „Tvrdá je to reč! Kto to môže počúvať?!“ Ježiš vedel sám od seba, že jeho učeníci na to šomrú, a opýtal sa ich: „Toto vás pohoršuje? A čo až uvidíte Syna človeka vystupovať ta, kde bol predtým? Duch oživuje, telo nič neosoží. Slová, ktoré som vám povedal, sú Duch a život. Ale niektorí z vás neveria.“ Lebo Ježiš od počiatku vedel, ktorí neveria a kto ho zradí. A povedal: „Preto som vám hovoril: Nik nemôže prísť ku mne, ak mu to nedá Otec.“

**Odporúčaná metóda práce s Božím slovom: Bludesh**

**kvízové otázky a odpovede**

**1. Vyber správnu odpoveď**

**Genezaretské jazero sa nazývalo aj:**

**A/ Tiberiadské more, pozn. k Jn 6,1**

**B/ Galilejské more, pozn. k Jn 6,1**

C/ Mŕtve more

**Mesto Tiberiada na západnom brehu Genezaretského jazera vystaval**

A/ cisár Tibérius

B/ Konštantín Veľký

**C/ Herodes Antipas, pozn. k Jn 6,1**

**Ježiš predniesol reč o Eucharistii v:**

A/ Jeruzaleme

**B/ synagóge, Jn 6,59**

**C/ Kafarnaume, Jn 6,59**

**Pri zázračnom rozmnožení chleba Ježiš vystúpil na vrch a tam si sadol so svojimi učeníkmi. Blízko boli židovské sviatky Veľkej noci. O ktorú Veľkú noc Ježišovej verejnej činnosti ide?**

A/ prvá

**B/ druhá, pozn. k Jn 6,4**

C/ tretia

**Ako reagovali mnohí učeníci na Ježišovu Eucharistickú reč?**

A/ uverili

B/ oslavovali a chválili Boha

**C/ mnohí ho opustili a viac s ním nechodili, Jn 6,66**

**Vysvetli Ježišove výroky:**

„Nezháňajte sa za pominuteľným pokrmom, ale za pokrmom, ktorý ostáva pre večný život, a ten vám dá Syn človeka. Lebo jeho označil Otec, Boh, svojou pečaťou.“ Čo mal na mysli „pečaťou“ Ducha Svätého? **„Pečaťou“ Ducha Svätého pri krste v Jordáne, Božou mocou, ktorou mohol konať znamenia. pozn. k Jn 6,27**

„A chlieb, ktorý ja dám, je moje telo za život sveta.“ **Eucharistiou sa veriaci životne spájajú s Božím Synom a zúčastňujú sa tak na jeho božskom bytí a živote. pozn. k Jn 6,51**

„Slová, ktoré som vám povedal, sú Duch a život.“ **Ježiš hovorí o nebeskom chlebe ako o realite, ktorú chápe človek len pod vplyvom Ducha (porov. 14, 26). Eucharistia, to je telo vzkrieseného Pána, ktorý sedí po pravici Otca. pozn. k Jn 6,63**

Eucharistická reč **Túto reč Pán povedal v kafarnaumskej synagóge pred veľkým zástupom. Prisľubuje nadprirodzený pokrm. Je to zrejme sviatostný chlieb a nápoj, Eucharistia, ktorú potom ustanovil pri Poslednej večeri. Z jeho výrokov je jasné, že svoj prísľub myslel doslovne, teda reálne, skutočne, nie iba obrazne a duchovne. pozn. k Jn 6,22-71**

**2. Doplň čísla**

Vzdialenosť medzi Betsaidou a Kafarnaumom cez jazero asi **10 km**, teda asi **1,5 hod** hodiny cesty člnom. **pozn. k Jn 6,17**

Ako ďaleko veslovali učeníci po mori, keď videli Ježiša kráčať po mori a blížiť sa k lodi **25-30 stadií; Jn 6,19**

Stadion je **186** m, **pozn. k Jn 6,19**

Rozmnoženie chleba:

- Filip odhadoval, že nebude stačiť ani za **200** denárov chleba, aby sa každému ušlo čo len kúsok.  **Jn 6,7**

- počet rozmnožených chlebov **5; Jn 6,9**

- počet rozmnožených rýb **2; Jn 6,9**

- počet nasýtených mužov **5000; Jn 6,10**

- počet košov, ktoré naplnili zvyšnými odrobinami **12; Jn 6,13**

**3. Kto povedal komu**

„Usaďte ľudí!“ **Ježiš učeníkom; Jn 6,10**

„Toto je naozaj ten prorok, ktorý má prísť na svet.“ **ľudia; Jn 6,14**

„To som ja, nebojte sa!“ **Ježiš učeníkom; Jn 6,20**

„Rabbi, kedy si sem prišiel?“ **zástup Ježišovi; Jn 6,25**

„Čo máme robiť, aby sme konali Božie skutky?“ **ľudia Ježišovi; Jn 6,28**

„Boží skutok je veriť v toho, ktorého on poslal.“ **Ježiš zástupu; Jn 6,29**

**4. Doplň chýbajúce slová do textu**

„Ak nebudete jesť telo **Syna človeka** a piť jeho krv, nebudete mať v sebe **život** . Kto je moje telo a pije moju krv, má večný **život** a ja ho vzkriesim v posledný **deň**. Lebo moje telo je pravý **pokrm** a moja krv je pravý **nápoj**. Kto je moje telo a pije moju krv, ostáva vo mne a ja v ňom. Ako mňa poslal živý **Otec** a ja žijem z **Otca**, aj ten, čo mňa je, bude žiť zo mňa. Toto je ten **chlieb**, ktorý zostúpil z **neba**, a nie aký jedli otcovia a pomreli. Kto je tento chlieb, bude žiť naveky.“ **Jn 6,53-58**